#  POSTUP PRI VYPISOVANÍ A ODOSIELANÍ PAPIEROVEJ PRIHLÁŠKY NA VŠ

**Aktuálne tlačivo prihlášky na VŠ** si zakúpite v predajniach ŠEVT.

Pozor, musí to byť prihláška s hlavičkou: **Prihláška na vysokoškolské štúdium bakalárske – prvý stupeň alebo spojené – prvý a druhý stupeň v jednom celku**.

* Hlásite sa na **1. stupeň vysokoškolského štúdia, tzn. bakalársku formu štúdia** (sú aj výnimky, v takomto prípade je potrebné formu štúdia si overiť na príslušnej VŠ).

**Vzor vypísanej prihlášky** na VŠ a všetky potrebné informácie k vypisovaniu sú uvedené:

* **na web stránke školy, v sekcii kariérové poradenstvo**

# Na čo si treba dať pri vypisovaní prihlášky na VŠ pozor:

* pri vypisovaní prihlášky si **pozorne čítajte údaje na prihláške** (napr. sa dočítate, že ***prihlášku je potrebné vypisovať čitateľne veľkým tlačeným písmom*, *jednotlivé údaje na prihláške neprepisujte!!)***
* na príslušnej web stránke VŠ si pozorne prečítajte a **správne opíšte do prihlášky presný názov vysokej školy a fakulty** (nepoužívajte žiadne skratky),
* tiež si podľa požiadaviek konkrétnej VŠ overte (na web. stránke školy alebo telefonicky na študijné oddelenie), **či na jednej prihláške musí byť uvedený len jeden študijný program alebo v rámci jednej prihlášky môžu byť uvedené dva, prípadne tri študijné programy,**
* zistite si možnosť podania počtu prihlášok na jednu **fakultu**,
* *napr. uchádzači o štúdium na Strojníckej fakulte TUKE si môžu podať jednu prihlášku* **na jeden študijný program** *z ponuky študijných programov*

# Vypisovanie známok na prihlášku:

* **Vypisujú sa známky z konca školského roka za obdobie 1. – 3. ročníka.** Vo výnimočných prípadoch si môže VŠ vyžiadať aj známky z polročného vysvedčenia 4. ročníka (žiak si to musí overiť v požiadavkách príslušnej VŠ na ich web stránke).
* **Vyučovacie predmety treba vypisovať v takom poradí, ako sú uvedené na vysvedčeniach**, **známka zo správania sa neuvádza**; vyčiarknite políčka, ak ste v určitom roku predmet nemali a teda ste nemali ani známku. Ak je pre vpisovanie známok v tabuľke na prihláške málo buniek, treba vložiť čistý kancelársky papier na ktorom budú známky dopísané.
* Pod známky sa do príslušného okna napíše **priemer známok za školský rok**, ktorý sa zaokrúhľuje na *dve desatinné miesta*.
* **Správnosť zapísania známok a zhodu známok s katalógom známok** overuje triedny učiteľ.
* Triedny učiteľ sa podpíše na prihlášku do sekcie: ***Potvrdenie o správnosti údajov.***

# Kariérovej poradkyni prinesiete na potvrdenie prihlášku na VŠ:

* + ***s kompletne vypísanou 1. a 2. stranou,***
	+ ***s podpisom triedneho učiteľa, ktorý overil zhodu vami zapísaných známok s katalógom známok,***
	+ ***s napísaným priloženým životopisom (napísaný na počítači, vlastnoručne podpísaný)***
	+ ***s priloženými kópiami vysvedčení z jednotlivých ročníkov, len ak si to fakulta požaduje (overenie zhody originálu vysvedčenia s kópiou je možné v škole, prostredníctvom kariérovej poradkyne, nie je teda potrebné overene kópie vysvedčení u notára).***
* **Kariérová poradkyňa kontroluje a potvrdzuje už kompletne vyplnenú prihlášku aj s príslušnými prílohami**, ktoré si fakulta vyžaduje.
* **Prihlášku na VŠ potvrdzujte u triedneho učiteľa a výchovnej poradkyne v dostatočnom časovom predstihu pred termínom podania prihlášky.**
* **Dajte pozor na prílohy** – vždy sa vyžaduje **životopis** a **kópia dokladu o zaplatení poplatku za prijímacie konanie** (poštová poukážka, výpis z účtu).

**Niektoré vysoké školy podľa zamerania môžu vyžadovať aj ďalšie prílohy**, napr. odpis z registra trestov, kópie nejakých diplomov, lekársku správu od lekára (napr. športového) a pod. – v tom prípade treba všetky prílohy, ktoré sa budú s prihláškou posielať, vypísať na uvedené miesto v prihláške (k prílohám) – str. 3.

#  Odoslanie prihlášky na VŠ:

* + **Prihlášku je potrebné odoslať v stanovenom termíne**. ***Termíny podania prihlášok na konkrétnu fakultu si sleduje každý žiak individuálne.***

#  Na príslušnej web stránke VŠ si skontrolujte, či vaša prihláška na VŠ má všetky

 **náležitosti a potvrdenia žiadané príslušnou fakultou VŠ** (napr. lekárske potvrdenie, overené kópie vysvedčení, životopis, dokladované diplomy a pod.).

* + Potvrdenú prihlášku spolu **s priloženou kópiou dokladu (ústrižku) o zaplatení poplatku za prijímacie konanie** odošlete na príslušnú vysokú školu.
	+ V prípade platby cez internet je dokladom o zaplatení poplatku za prijímacie konanie potvrdenie o zrealizovaní platby (výpis z účtu).
	+ Pokiaľ prihlášku na VŠ neodnesiete osobne na študijné oddelenie príslušnej VŠ, **Je vhodné poslať ju ako doporučený list** (budete mať doklad o tom, že ste ju odoslali).

# Je nutné informovať sa na web stránke príslušnej VŠ , či požadujú podanie prihlášky: a/ len v tlačenej forme,

**b/ v elektronickej a aj v tlačenej podobe, c/ len v elektronickej podobe.**